Henriikka Tavi

Henriikka Tavi (s. 4. tammikuuta 1978) on suomalainen runoilija. Hän voitti vuonna 2007 Helsingin Sanomain kirjallisuuspalkinnon runokokoelmallaan Esim. Esa. Runoteosta luonnehdittiin palkintoraadin perusteissa sananveistotaiteeksi, kokeelliseksi ja leikilliseksi.

Tavi on lähtöisin Vehkalahdelta, josta hän muutti Helsinkiin ja meni Sibelius-lukioon. Ylioppilaaksi päästyään hän alkoi opiskella Helsingin yliopistossa teoreettista filosofiaa, estetiikkaa ja yleistä kirjallisuustiedettä. Hän valmistui filosofian maisteriksi vuonna 2003. Tavi on opiskellut kirjoittamista Kriittisessä korkeakoulussa.

Tavi sai kolmannesta runoteoksestaan Toivo (2011) vuoden 2011 Kalevi Jäntin palkinnon ja Yleisradion myöntämän Tanssiva karhu -runopalkinnon. Se on lokakuussa 2014 ehdolla myös Pohjoismaiden neuvoston kirjallisuuspalkinnon saajaksi.

Vuonna 2012 Tavi toteutti 12-projektin, jonka tavoitteena oli julkaista vuoden ajan joka kuukausi yksi runokokoelma. Projekti oli osa hänen Jyväskylän yliopistoon tekeillä ollutta väitöskirjaansa. Ohjaaja Lija Fischer teki runoista monitaiteellisen 12-esityssarjan, jota esitettiin vuoden mittaan.

Tavi on kuulunut runouslehti Tuli & Savun toimituskuntaan. Hän opettaa suomea ruotsinkielisessä lukiossa. Tavi on myös kääntänyt kirjallisuutta.

Teokset

Suomennokset

Palkinnot 
 Helsingin Sanomien kirjallisuuspalkinto 2007 teoksesta Esim. Esa
 Kalevi Jäntin palkinto ja Tanssiva karhu -palkinto 2011 teoksesta Toivo

Lähteet

Aiheesta muualla 
 Henriikka Tavi Teoksen sivuilla 
 Tavin Sanakirja-teos Poesian sivuilla
 Henriikka Tavin blogi 12-projektista

Suomalaiset runoilijat
Kalevi Jäntin palkinnon saajat
Vuonna 1978 syntyneet
Elävät henkilöt
Helsingin Sanomien kirjallisuuspalkinnon saajat